Carcassonne (brettspill)

Carcassonne er et brikkebasert brettspill for to til fem spillere, utviklet av Klaus-Jürgen Wrede. Det ble først utgitt i 2000 av Hans im Glück i Tyskland og Rio Grande Games på engelsk. Enigma Distribution (tidligere Midgaard Games) utgir spillet på norsk.

Spillet er oppkalt etter middelalderbyen Carcassonne i sørlige Frankrike, berømt for sine bymurer og forsvarsverk. Spillet har fått mange utvidelser og oppfølgere, og inspirert flere dataversjoner.

Carcassonne vant Spiel des Jahres-prisen i 2001.

 Regler for grunnspillet 
«Spillebrettet» er et middelalderlandskap som bygges av spillerne etterhvert som spillet skrider fram. Spillet starter med en enslig brikke på bordet. De 71 andre brikkene ligger blandet med baksiden opp. Etter tur trekker spillerne en ny brikke og plasserer den inntil brikkene som allerede er lagt ut. Den nye brikken må plasseres slik at den passer inntil brikken(e) som ligger på bordet fra før. En brikke kan bestå av ett eller flere av objektene vei, eng og by. Vei må ligge mot vei, eng mot eng og by mot by. I tillegg fins det klostre, som alltid ligger på en eng, med eller uten vei.

Etter å ha plassert en ny brikke, kan spilleren hvis mulig plassere en (og bare en!) følgesmann på brikken. Følgesmannen kan kun plasseres på brikken som nettopp ble spilt, og på visse betingelser. En følgesmann gjør krav på eiendomsretten til det han plasseres på og settes på en vei, en eng, en by eller et kloster, men aldri dersom det er en følgesmann fra før på veien, engen eller byen som brikken legges inntil. Men separate byer, veier og enger med følgesmenn kan bindes sammen etterhvert som flere brikker blir plassert. Da er det den med flest følgesmenn som eier objektet, eller det eies av spillerne i fellesskap dersom de har like mange følgesmenn utplassert.

Spillet er slutt når den siste brikken er lagt ut. Spilleren med flest poeng vinner.

 Poengberegning 
Når en by, kloster eller vei er ferdig – by og veier når det ikke er noen uferdige ender som kan bygges på, klostre når de er omgitt av åtte brikker – gir følgesmennene på objektet poeng til sine eiere. Den som har flest følgesmenn på objektet får poeng. Dersom to eller flere spillere har like mange følgesmenn på objektet, får alle fulle poeng. Poeng for uferdige objekter telles opp når spillet er slutt.

Ferdige og uferdige veier gir like mange poeng, ett poeng for hver brikke veien strekker seg over.

Ferdige og uferdige klostre gir også like mange poeng, ett poeng for brikken selve klosteret befinner seg på og ett poeng for hver av de inntil åtte omliggende brikkene.

For ferdige byer gis det to poeng for hver brikke byen består av. I tidlige utgaver av spillet ga småbyer bestående av to brikker bare ett poeng per brikke, men dette er nå endret. For uferdige byer gis det imidlertid bare ett poeng for hver brikke byen består av.

Når et objekt er ferdig, går følgesmennene som var plassert på det tilbake til sine eiere og kan brukes på nytt andre steder, men ikke i samme omgang som objektet ble ferdig.

ObjektFerdigVed spillets slutt Byer To (2) poeng per brikke + to (2) poeng per skjold Ett (1) poeng per brikke + ett (1) poeng per skjold Veier Ett (1) poeng per brikke Klostre Ett (1) poeng for kloster-brikken + ett (1) poeng for hver omliggende brikke Enger Gir ikke poeng umiddelbart (se nedenfor). Tre (3) poeng for ferdig by på engen.

 Poeng for enger/bønder 
Poenggivningen for enger har blitt endret fra den første utgivelsen og det er også forskjellige regler i den tyske og amerikanske utgivelsen. Men hvis vi holder oss til de offisielle VM-reglene per 2007 er det slik at spilleren som har flest følgesmenn (bønder) på engen får tre poeng for hver ferdigstilte by på engen (uavhengig av hvem som eide byen). Hver by kan imidlertid bare gi poeng til samme spiller en gang. Dersom to eller flere spillere har like mange følgesmenn på engen, får alle fulle poeng, slik som for byer og veier.

 Varianter 
Grunnreglene sier at man skal trekke én (1) brikke fra brikkene man har igjen og legge denne ut med en gang. Det finnes to varianter til dette som bidrar til å øke muligheten for planlegging.

 Variant 1: Tre brikker på hånden, trekke før legge 
Den første varianten går ut på at man har tre (3) brikker på hånden til enhver tid. Man begynner runden med å trekke en ny brikke slik at man har fire (4) brikker på hånden, og så legger man ut en av disse.

Fordeler:
 Øker muligheten til å planlegge
 Minsker følelsen av tilfeldighet
 Minsker sjansen for at brikker som er vanskelig å bruke blir tatt ut av spill

Ulemper:
 Blir et mye mer konkurranse-preget spill, grunnreglene gir større rom for deltakelse også for de som ikke har sin runde i øyeblikket da de kan være med på å finne og foreslå mulige steder for den trukkede brikken
 Rundene tar mer tid da man har en tendens til å tenke mye mer når man ikke må vise frem hvilke brikker man har, samt at man har mer å velge imellom

Hvis man spiller med elve-utvidelsene foreslås det å vente til man begynner å trekke fra de vanlige brikkene før man trekker opp 3 brikker på hånden.

 Variant 2: Tre brikker på hånden, legge før trekke 
Variant 2 er en liten endring av variant 1, som bidrar til å i stor grad fjerne problemet med at rundene tar mer tid. Eneste forskjellen er at man trekker ikke en ny brikke før runden er over, det vil si etter man har tatt tilbake følgesmenn som fullførte objekter på spillebrettet. Man begynner dermed runden sin med å legge ut en av de tre (3) brikkene man har, fullfører resten av runden, og trekker så en ny brikke før spillet går videre til neste spiller. Dermed har man mulighet til å planlegge bruk av den nye brikken mens de andre spillerne gjør sine runder.

 Taktikk og strategi 
Carcassonne blir regnet som et ypperlig familiespill siden det har enkle regler, ingen blir utslått og har kort varighet. Et typisk spill går gjerne unna på 45 minutter. Hell og uhell er en faktor i spillet, men en dyktig spiller kan øke seiersjansene ganske mye. Jo flere spill man spiller og jo færre spillere man er, desto flere spill vil den dyktigste vinne.

 Utnyttelse av følgesmenn. Hver spiller har bare sju følgesmenn og det er lett å gå tom hvis man bruker dem ukritisk. Bygg byer, heller enn veier, siden byer gir flest poeng. Prøv også å bli fort ferdig med objektene, slik at følgesmennene kan brukes på nytt til andre prosjekter.
 Henge seg på andres objekter. Det er ofte mulig å plassere en enslig by- eller veibrikke nær en stor by eller lang vei og koble dem sammen senere. Slik kan man snylte på andres spilleres arbeid, eller kanskje ta alt sammen alene. I Carcassonne er det lov å være slem!
 Unngå deling. Dersom man har en stor by eller lang vei, kan man forsvare seg ved å plassere brikkene slik at det blir vanskelig for andre å henge seg på eller stjele.
 Bønder. Strategisk utplasserte bønder kan gi mange poeng og avgjør ofte spillet. Men en utplassert bonde blir der hele spillet, så det lønner seg som regel ikke å binde opp mange bønder tidlig i spillet.
 Ødelegge for motstanderne. Noen brikker er mer vanlige enn andre. Dyktige spillere vet hvor mange det er og hvor mange som har gått av hver brikke og kan ofte utnytte dette ved å plassere brikkene slik at det blir vanskelig eller umulig for andre å fullføre sine prosjekter. På den måten oppnår man både at motstanderne får mindre poeng og at de binder opp følgesmenn.

 Utvidelser 
Spillet har også flere utvidelser for både å utvide mulighetene med spillet og i noen tilfeller endre spillets natur radikalt.

 Utvidelse: Elven 
Elven er en utvidelse som enten følger med Carcassonne selv eller en av de første utvidelsene.

Elven tilfører tolv (12) nye brikker som hver har en bred elv som tema. To (2) av brikkene er designert endestykker, den ene består av en fjellformasjon og den andre en innsjø. De resterende ti (10) brikkene danner en sammenhengende elv mellom disse endestykkene. Det er også noen få andre objekter på disse, slik som bymurer og veier.

Poenget med denne utvidelsen er at man tar ut den originale startbrikken og bruker de tolv (12) elvebrikkene i stedet. Spillerne begynner ved å ta ut de to endestykkene og så blande de andre elvebrikkene med spillsiden ned. Det ene endestykket blir så lagt ut som startpunkt på bordet og så trekker og legger hver spiller ut en av de andre elvebrikkene inntil disse er brukt opp. Neste spiller legger så ut det andre endestykket og så begynner spillerne å trekke fra originalbrikkene som vanlig.

Elvebrikkene danner et større startområde med flere enger og gir dermed spillerne flere valgmuligheter enn den éne startbrikken fra originalen.

 Utvidelse: Elven II 
Denne utvidelsen gjør omtrent det samme som Elven men har en elv som deler seg.

 Utvidelse: Katedraler og Vertshus 
Denne utvidelsen tilføyer følgende elementer til spillet:

 Brikker til en sjette spiller
 En ny følgesmann til hver farge, som er noe større enn de originale
 Nye brikker (beskrevet under)

De nye brikkene kan kort summeres opp som følger:

 Katedral, for plassering inne i en by
 Vei med vertshus (illustrert med et hus med en liten innsjø ved siden av)
 Varianter av de brikkene som følger med original-spillet, men som ikke har nye regler forbundet med seg, slik som kloster med vei

De to nye typene med brikker, katedraler og vertshus, gir spilleren som legger dem ut en sjanse til å få mer poeng for å fullføre et objekt, men innehar også en større risiko for å ikke få poeng for dette objektet.

Katedralen er en brikke som brukes til å utvide en by, på samme måte som de to brikkene som ikke har bymur på seg og må stå inne i by, fra originalspillet.

Når en katedral plasseres i en by og denne byen fullføres får spilleren tre (3) poeng per brikke og tre (3) poeng per skjold, i stedet for de vanlige to (2). Derimot, hvis byen ikke blir ferdig før spillet avsluttes får spilleren ingen poeng for denne byen. Det er to (2) katedralbrikker i utvidelsen, men de akkumulerer ikke effekten sin innenfor samme by og vil derfor ha størst effekt hvis de plasseres i forskjellige byer, med mindre hensikten er å gjøre det vanskeligere for eieren av byen å fullføre den.

Vertshus gir omtrent samme effekten bare for veier. Veistrekningen vertshuset blir plassert i gir, når veien fullføres, to (2) poeng per brikke i stedet for de vanlige ett poengene, men på samme måte som by er veien verdiløs hvis den ikke fullføres før spillet er avsluttet.

Den store følgesmannen kan brukes på samme måte som de originale følgesmennene, men hvis denne står på et objekt som også har andre spillere sine følgesmenn på seg så teller denne som to (2) følgesmenn. Det vil si at denne kan enklere brukes til å få overtaket på en by, vei, eller eng, ved å sette denne på et objekt og så knytte dette opp til et annet objekt med en annen spillers følgesmann på.

Poeng-tabellen med denne utvidelsen ser slik ut:

ObjektFerdigVed spillets slutt By uten katedral To (2) poeng per brikke + to (2) poeng per skjold Ett (1) poeng per brikke + ett (1) poeng per skjold By med katedral Tre (3) poeng per brikke + tre (3) poeng per skjold Ingen poeng Vei uten vertshus Ett (1) poeng per brikke Vei med vertshus To (2) poeng per brikke Ingen poeng Klostre Ett (1) poeng for kloster-brikken + ett (1) poeng for hver omliggende brikke Enger Gir ikke poeng umiddelbart (se nedenfor). Tre (3) poeng for ferdig by på engen.

 Turneringer og mesterskap 
Det arrangeres turneringer og internasjonale mesterskap i Carcassonne, som regel med to spillere per bord. I 2006 ble det for første gang arrangert NM og VM i spillet. Som en forløper til VM ble det fra 2003 arrangert «internasjonalt mesterskap». Nordisk mesterskap ble arrangert for første gang i 2011.

 NM i Carcassonne 
 År Sted og dato Nr 1 Nr 2 Nr 3 Deltakere 2006  Arendal 12.aug.  Vidar Aas  Sigrun Scheving Aas  Sigurd Evans Kvannes  6 2007  Oslo 30. juni  Henrik Fürstenberg  Vidar Aas  Karianne Fog Heen  9 2008  Oslo 28. juni  Christian Tellefsen  Ola Torstein Endresen  Lene Nilsen  24 2009  Arendal 30. mai  Christian Tellefsen  Ola Torstein Endresen  Geir Melgårdsbakken  16 2010  Arendal 5. juni  Vidar Aas  Geir Melgårdsbakken  Trine Rokkones  16 2011  Arendal 11. juni  Vidar Aas  Geir Melgårdsbakken  Ola Torstein Endresen  18 2012  Oslo 23. juni  Vidar Aas  Ola Torstein Endresen  Geir Melgårdsbakken  30 2013  Oslo 22. juni  Ola Torstein Endresen  Geir Melgårdsbakken  Vidar Norstein Klungre  23 2014  Oslo 21. juni  Vidar Aas  Ola Torstein Endresen  Odd Nilsen  24 2015  Oslo 20. juni  Gudny Scheving  Hanne Sundelin Larsen  Odd Nilsen  31 2016  Oslo 25. juni  Odd Nilsen  Markus Steinsland  Hanne Sundelin Larsen  18 2017  Oslo 25. juni  Hanne Sundelin Larsen  Inger Elgethun  Tom Larsen  14 2018  Oslo 24. mars  Vidar Aas  Frøydis Jørgensen  Inger Elgethun  15 2019  Arendal 8. juni  Pål Endresen  Ragnhild Krogh  Rune Alfsen  16 2020  Online 24. oktober  John Egil Utsi  Vidar Aas  Hanne Sundelin-Sagdahl  39

 Nordisk mesterskap i Carcassonne 
 År Sted og dato Nr 1 Nr 2 Nr 3 Deltakere 2011  Skövde SWE 14. mai  Vidar Aas NOR  Ola Torstein Endresen NOR  Trine Rokkones NOR  10
Nordisk mesterskap har bare vært arrangert denne ene gangen.

 VM i Carcassonne 
 År Sted og dato Nr 1 Nr 2 Nr 3 Norsk deltaker Plassering Deltakere 2003*  Essen GER 25-26.okt.  Andreas Scholz GER  Christian Schulze GER  Jan Rolf GER  Johanne Revheim  34  64 2004*  Essen GER 23-24.okt.  Steffen Krotz GER  Sebastian Trunz GER  Aline Fussy GER  -  -  64 2005*  Essen GER 15-16.okt.  Stefan Kopacz GER  Christian Schulze GER  Gudrun Bradter-Schnoll GER  -  -  48 2006  Essen GER 22.okt.  Ralph Querfurth GER  Michael Wischounig AUT  David Korejtko CZE  Vidar Aas  8  16 2007  Essen GER 21.okt.  Sebastian Trunz GER  Wei-Chi Chen TAI  Janne Jaula FIN  Henrik Fürstenberg  4  20 2008  Essen GER 26.okt.  Ralph Querfurth GER  Martin Mojzis CZE  Sebastian Trunz GER  Christian Tellefsen  13  20 2009  Essen GER 25.okt.  Ralph Querfurth GER  Daniel Geromboux AUS  Matej Tabak SLK  Christian Tellefsen  10  20 2010  Herne GER 24.okt.  Ralph Querfurth GER  Martin Mojzis CZE  Matej Tabak SLK  Vidar Aas  14  22 2011  Essen GER 23.okt.  Els Bulten HOL  Shinnosuke Komukai JPN  Robert Mützner GER  Geir Melgårdsbakken  22  24 2012  Essen GER 21.okt.  Martin Mojzis CZE  Stefan Leopoldseder AUT  Matej Tabak SLK  Vidar Aas  6  26 2013  Essen GER 27.okt.  Pantelis Litsardopoulos GRE  Martin Mojzis CZE Aleksejs Pegusevs LAT  Ola Torstein Endresen  8  36 2014  Essen GER 19.okt. Takafumi Mochiduki JPN Pantelis Litsardopoulos GRE Matej Tabak SLK  Vidar Aas  15  34 2015  Essen GER 11.okt.  -  -  -  -  -  -

 Turneringene fra 2003-05 var ikke offisielle VM, men utvidede tyske mesterskap som ble kalt «internasjonalt mesterskap».

 Carcassonne på nett 
Man kan spille Carcassonne på nett her:
 Aso Brain Games (Velg «Toulouse»)
 Brettspielwelt
 For Whom the Web Rocks

 Eksterne lenker 

 Den offisielle tyske hjemmesiden 
 Rio Grande Games sin hjemmeside for spillet.
 Ark of the Covenant – bibelsk versjon av spillet
 Carcassonne Regler, spørsmål, Questions, ofte stilte spørsmål og oppklaringer vedrørende spill og poenggivning for alle offisielle utgivelser
 Carcassonne Central  Carcassonne-samfunn på nettet hvor man kan komme i kontakt med andre spillere, utveksle informasjon m.m.
 Carcassonne-Café Tysk fansite
 Carcassonne-City Tysk side hvor man kan laste ned eller kjøpe hjemmelagde utgivelser
 Carcassonne-Welt Tysk fansite hvor man blant annet kan laste ned uoffisielle utvidelser
 Carcassonne på Boardgamegeek
 Carcassonne på Brettspill.no
 Carcassonne på Brettspillguiden 
 Carcassonne på Spillskrinet
 Carcassonne på Xbox
 Die Pöppelkiste
 Eldrbarry's Carcassonne links
 Meeple People Her kan man kjøpe ekstra følgesmenn, T-skjorter m.m.

Kategori:Brettspill
Kategori:Spiel des Jahres-mottakere